Polisieman, nog 7 vas ná ‘sluipmoord’ op nasionale padParamedici verwyder die 28-jarige slagoffer se lyk van die toneel langs die Plattekloof-afrit. Foto: ANA Kaapstad se teenbende-eenheid het deurnag gewerk ná die beweerde bendeskietery op die N1 en agt verdagtes, onder wie ŉ polisiebeampte, in hegtenis geneem. Brig. Novela Potelwa, Wes-Kaapse polisiewoordvoerder, sê die polisie het op inligting gereageer en Donderdag in die vroeë oggendure op ŉ informele nedersetting in Philippi naby die Kaapstadse Internasionale Lughawe toegeslaan, waar hulle sewe burgerlikes en een polisiebeampte aangekeer het. Die beamptes het beslag gelê op ŉ voertuig met koeëldoppies daarin wat met die skietery verbind kan word. Die verdagtes (tussen 18 en 48 jaar oud) word ook vir ander ernstige misdade gesoek. Hulle kom binnekort voor. Maroela Media het Donderdagoggend berig motoriste op die N1-snelweg in Kaapstad se noordelike stadsgebiede moes Woensdagmiddag vreesbevange toekyk hoe een persoon helder oordag in ŉ skietery in die verbyry doodgeskiet en nog twee gewond is. Volgens die webwerf Western Cape Gang Watch het die slagoffer se voertuig, ŉ wit Volkswagen Golf met ŉ Kaapse registrasienommer, sonder petrol op die afrit gaan staan. Daar was glo vier mense in die Golf. Die bestuurder van ŉ Nissan Sentra met ŉ Bellville-registrasienommer het stilgehou om die Golf-bestuurder te help. Hy het twee mense by hom gehad. “Terwyl hulle die Golf met ŉ sleeptou aan die Sentra vasgemaak het,” berig die webwerf, “het mense in ŉ silwer of grys Audi verbygery en op die mense geskiet. Ooggetuies beweer die Audi behoort aan ‘Donkie’ Jerome Booysen, vermeende leier van die Sexy Boys-bende.” Die oorledene was Anthony (Lippe) Saaiman, ŉ vermeende lid van die Americans-bende.